Den blå regering har fået en tro tjener på posten som landets øverste anklager. I sit første interview efter lynudnævnelsen i foråret, da forgængeren Ole Hasselgaard forlod posten med få dages varsel, erklærer rigsadvokat Jan Reckendorff, at hans opgave er føre regeringens politik ud i livet, så vidt det lader sig gøre inden for lovens rammer.

Når regeringen ønsker, at han skal gå helt til kanten af love og konventioner, hvad angår udvisning af kriminelle udlændinge, er den nye rigsadvokat parat til at gå til kanten og instruere alle landets 1.200 anklagere om at følge trop:

»Det er noget, regeringen har besluttet, og det skal jeg selvfølgelig udføre. Det ville være mærkeligt, hvis jeg sagde: Det synes jeg ikke. Jeg er politisk neutral. For hvis der nu kom en anden regering, som sagde: Vi skal slet ikke gå til kanten, vi skal holde os 20 meter fra kanten, jamen, så gør jeg jo det«.